
RAPORT DE SPECIALITATE
privind acordarea Titlului de Cetăţean de Onoare al Municipiului Timişoara 
domnului Ignaț Iosif Fischer

Având în vedere Referatul de aprobare al proiectului de hotărâre nr. SC2022-18041/19.07.2022, al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Ignaț Iosif Fischer;

Facem următoarele precizări:
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Având în vedere întreaga activitate a domnului Ignaț Iosif Fischer:
Domnul Ignaț Iosif Fischer este una dintre cele mai importante personalități ale Forumului Democrat al Germanilor din Banat. În decursul celor 96 de ani de viață s-a implicat activ în viața comunității din dorința de a face bine semenilor săi. 
Domnul Ignaț Iosif Fischer s-a născut la 2 octombrie 1926, la Bacova – Județul numit atunci Timiș-Torontal. A urmat școala primară în satul său, apoi a liceul Banatia din Timisoara. 
În ianuarie 1945 a fost deportat în Uniunea Sovietică, pentru "reconstrucție"; ȋn fapt – muncă forțată. Traumele suferite în tinerețe, când a fost deportat aproape cinci ani în fosta Uniune Sovietică l-au întărit și l-au determinat să nu abdice de la ideile care l-au însoțit mereu: democrația, umanitatea și credința. Relatările sale cu privire la viața dusă în lagăr sunt cutremurătoare și sunt consemnate într-o carte memorială care merită să fie citită.
Ȋntorcându-se în România la sfârșitul anului 1949, și-a început studiile teologice. Ȋn urma acestor studii, ȋn 1954 a fost hirotonit preot catolic, făcând parte din Ordinul Călugărilor Salvatorieni. La ȋnceput, a lucrat ca ajutor de preot, fiind trimis acolo unde era nevoie. Spre exemplu, ȋn perioda 1955-1956 a fost preot duhovnic în Cărpiniș, iar între 1957-1970 a funcționat ca preot la Anina. În anul 1970 s-a căsătorit și a trebuit să renunțe la preoție. Lucrând ȋn industrie, a ocupat funcții diverse la Măureni, apoi la Timișoara.
În anul 1988 a devenit secretar al parohiei romano-catolice din Mehala în Timișoara, rămânând pe acest post până ȋn 1992. Ȋn același an, a venit prima recunoaștere a activităților sale ȋn domeniul creației literare, prin premiul publicației "Stafette" - pentru culegerea "Volksmund".
După Revoluția română din 1989, a început să editeze o mică publicație numită Glaubensbote (Mesagerul credinței). Publicația conținea articole pe teme religioase și se adresa bisericilor romano-catolice din Timișoara, fiind prima publicație catolică în limba germană din România. Publicațiile Neue Banater Zeitung și Neuer Weg au republicat articolele sale în rubrica „Wort zum Sonntag" (Cuvântul de duminică). Publicația Allgemeine Deutsche Zeitung für Rumänien a continuat tradiția. 
Principala sa preocupare literară a constat în diseminarea valorilor creștine, prin articole în publicațiile adresate minorității germane care a mai rămas în România. Ȋn afara acestor scrieri, domnul Fischer este și autorul unor schițe umoristice în dialect șvăbesc bănățean, publicate în revista "Pipatsch".
După Revoluția din ’89, a pus semnul egalității între români și toate celelalte minorități, iar ajutoarele umanitare cu medicamente venite din Germania au fost puse la dispoziția spitalelor din Timișoara.
În 1990 Ignaț Iosif Fischer a fost unul dintre fondatorii Asociației Foștilor Deportați în Uniunea Sovietică al cărei președinte este de 30 de ani. 
Din 1990 și până în prezent este membru al Forumului Democrat al Germanilor din Banat fiind una dintre cele mai importante personalități a acestuia.
Anul 2001 i-a adus domnului Fischer două importante recunoașteri: Medalia de argint a Asociației Șvabilor Bănățeni și Medalia de merit „Stefan Jäger”. Un an mai târziu, a fost distins cu Premiul pentru literatură al Clubului Economic de Limbă Germană și al Consulatului Republicii Federale Germania la Timișoara. Iar ȋn anul 2005, a primit Insigna de onoare în aur a Forumului Democrat al Germanilor din Banat. Ignaz Bernhard Fischer a fost distins și cu Crucea de cavaler a Ordinului de Merit al Republicii Federale Germania ȋn anul 2010. De asemenea, Forumul Democrat al Germanilor din România l-a distins cu Insigna de onoare  în aur. Ȋn 2016, Administrația Prezidențială a Românei și-a manifestat aprecierea deosebită pentru atitudinea morală, demnitatea și curajul cu care domnul Fischer a luptat, de-a lungul timpului, pentru libertate și democrație,  acordându-i distincția  Ordinul național „Steaua României”, în grad de Cavaler. 

În concluzie, conferirea Titlului de Cetăţean de Onoare al Municipiului Timişoara domnului Ignaț Iosif Fischer ar fi o recunoaștere firească a meritelor sale sociale, culturale și morale, contribuind, ȋn același timp, la promovarea imaginii Municipiului Timişoara ȋn Europa.

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Ignaț Iosif Fischer îndeplineşte condiţiile pentru a fi supus dezbaterii şi aprobării plenului consiliului local.



Șef serviciu 									Consilier	

